Eba le ponelopele gomme o be le tekatekano. Ge e ba o nyaka go fokoletšwa mošomo, mothwadi wa gago o tla nyaka gore o amogele mogolo o monyenyane. Letela dikotsi tše bjalo ka go lahlegelwa ke mošomo gomme o tsebe gore o tlo dira eng. Gopola gore go kaone go nyaka mošomo o mongwe mola o sa šoma. Ka letšatši le lengwe moeng o ile a tla ka lapeng la ga Phaka. Moeng e be e se wa go gakantšha ka gore e be e le Phafana, mmago Puledi. Phafana e be e le rakgadi'a Mmagauta, e le kgaetšedi wa Phaka. Go goroga ga Phafana ga se gwa ka gwa kgwatha Mmagauta felo. Sa go mo tlaba e bile ge Phafana a rwaleletše morwalo wa sutukheisi ge a goroga. Le gona moo ga se a tlabega go ya kgole ka gore tša motho le kgaetšedi ga di tsebje. Morago ga go thikisela ka ntlong nako ye telele, Ntlatlana e lego mmago Mmagauta o ile a tšwa ka ntlong, a bitša Mmagauta yo a bego a le ka mokgotheng a hlatswa diaparo tša gagwe. Ge a tsena ka ntlong, Phaka a mo šupa setulo, a dula. Ge a letile gore sa borala se fegollwe, Phaka a bula sutukheisi yela e tlilego le Phafana, a ntšha tšale, mašela a diroko, diteki le dituku a bea tafoleng, a lebelela Mmagauta a re: "Mmagauta, thoto ye ke ya gago." "Ke thoto ya ka ya go tšwa kae" "E tšwa go yo kgaetšedi." "Dilo tše bjalo nna ke tla dira eng ka tšona" "Ke dipute. O yo ba ngwetši ya yo rakgadiago." "Ke tšewa ke mang ka ga rakgadi" "O tšewa ke Puledi." "Puledi a tšea nna yo?